b'\n_START_ARTICLE_\nMur\xc5\xa1ili II.\n_START_SECTION_\nKralj Hetitov\n_START_PARAGRAPH_\nMur\xc5\xa1ili je nasledil hetitski prestol po prezgodnji smrti brata Arnuvande II., ki je, tako kot njegov o\xc4\x8de \xc5\xa0upiluliuma I., umrl zaradi kuge, ki je razsajala med Hetiti v 1320. letih pr. n. \xc5\xa1t. Na za\xc4\x8detku se je moral soo\xc4\x8dati s \xc5\xa1tevilnimi sovra\xc5\xbeniki in upori, med katerimi so bili najresnej\xc5\xa1i upori Kaskov v anatolskih gorah in upori v Arzavi na jugozahodu Anatolije. Uporniki so ra\xc4\x8dunali predvsem na njegovo mladost in neizku\xc5\xa1enost v primerjavi z njegovima predhodnikoma._NEWLINE_Mur\xc5\xa1ili II. je bil mlad in neizku\xc5\xa1en vladar, skoraj zagotovo pa ni bil otrok in je bil sposoben vladati po lastni presoji. \xc4\x8ce bi bil otrok, bi se v dr\xc5\xbeavi zagotovo spro\xc5\xbeili mehanizmi, ki bi zagotovili njeno stabilnost.  Razen tega je imel dva starej\xc5\xa1a brata, ki sta bila podkralja v Karkemi\xc5\xa1u (Sari-Ku\xc5\xa1) in Alepu._NEWLINE_Mur\xc5\xa1ili II. se je kot vojskovodja in diplomat dokazal kot uspe\xc5\xa1en naslednik svojega o\xc4\x8deta. Ohranili so se letopisi prvih deset let njegovega vladanja, ki dokazujejo, da je v prvih  dveh letih vladanja izpeljal kazenski pohod proti Kaskom in zagotovil varnost severne meje svojega cesarstva. Zatem se je obrnil proti zahodu, da bi kraljestvo obranil pred napadi arzavskega kralja Uhazitija. V letopisih je tudi podatek, da se je v desetem letu njegovega vladanja zgodil "omen sonca" - son\xc4\x8dev mrk, ko se je ravno odpravljal na pohod proti Kaskom._NEWLINE_Najvi\xc5\xa1ji potrjen datum je dvaindvajseto leto njegovega vladanja. Domneva se, da je vladal nekaj let dlje in da je umrl po 25-27 letih vladanja. Nasledil ga je sin Muvatali II.\n_START_SECTION_\nSon\xc4\x8dev mrk\n_START_PARAGRAPH_\nSon\xc4\x8dev mrk v desetem letu Mur\xc5\xa1ilijevega vladanja je zelo pomemben za datiranje Hetitskega cesarstva znotraj kronologije starodavnega Bli\xc5\xbenjega vzhoda. Edina mogo\xc4\x8da datuma mrka sta 24. junij 1312 pr. n. \xc5\xa1t. in 13. april 1308 pr. n. \xc5\xa1t. Nekateri hetitologi imajo za pravega  zgodnej\xc5\xa1i datum, drugi pa kasnej\xc5\xa1ega. Ve\xc4\x8dina jih ima za pravega mrk leta 1312 pr. n. \xc5\xa1t., ki je bil v Anatoliji in na Peloponezu okoli poldneva skoraj popoln. Mrk leta 1308 pr. n. \xc5\xa1t. se je za\xc4\x8del v Arabiji in se pomikal proti vzhodu in severovzhodu in dosegel svoj vi\xc5\xa1ek v Mongoliji in osrednji Aziji. V Anatoliji se je zgodil okoli 8:30 in bil manj opazen.'